b'\n_START_ARTICLE_\nMichael Leonard von Blom\n_START_PARAGRAPH_\nMichael Leonard von Blom (21. syyskuuta 1856 Hamina \xe2\x80\x93 19. elokuuta 1919 Pietari) oli suomalainen kenraalimajuri ja senaattori._NEWLINE_Von Blomin vanhemmat olivat kuvern\xc3\xb6\xc3\xb6ri, kenraaliluutnantti Otto Leonard von Blom ja Carolina Theresia Strauch. _NEWLINE_Von Blom k\xc3\xa4vi Pietarin keisarillisen paasikoulun 1874 ja Nikolain yleisesikunnan akatemian 1879\xe2\x80\x931882. H\xc3\xa4n palveli henkikaartin Preobra\xc5\xbeenskin rykmentiss\xc3\xa4 1874\xe2\x80\x931882 osallistuen Turkin sotaan 1877\xe2\x80\x931878, yleisesikunnassa 1882\xe2\x80\x931907 ja oli Suomen sotilaspiirin esikunnassa vanhemman adjutantin apulaisena 1882\xe2\x80\x931884, Ven\xc3\xa4j\xc3\xa4n p\xc3\xa4\xc3\xa4esikunnan sotatieteen komitean nuorempana sihteerin\xc3\xa4 1884\xe2\x80\x931888, Ven\xc3\xa4j\xc3\xa4n sotilasasiamiehen\xc3\xa4 Ruotsissa ja Tanskassa 1885\xe2\x80\x931896 sek\xc3\xa4 Suomen sotilasasiain esittelij\xc3\xa4n\xc3\xa4 Ven\xc3\xa4j\xc3\xa4n sotaministeri\xc3\xb6ss\xc3\xa4 1896\xe2\x80\x931900. H\xc3\xa4n ylennettiin kamaripaasiksi ja v\xc3\xa4nrikiksi 1874, luutnantiksi 1877, kapteeniksi 1882, everstiluutnantiksi 1884, everstiksi 1889 ja kenraalimajuriksi 1899. H\xc3\xa4n erosi sotapalveluksesta 1907._NEWLINE_Von Blom oli senaatin talousosaston j\xc3\xa4senen\xc3\xa4 eli senaattorina 1900\xe2\x80\x931905 ja toimi senaatin sotilastoimituskunnan p\xc3\xa4\xc3\xa4llikk\xc3\xb6n\xc3\xa4 1900\xe2\x80\x931903. Von Blom joutui vuonna 1917 lokakuun vallankumouksen j\xc3\xa4lkeen bolsevikkien vangitsemaksi ja h\xc3\xa4n kuoli vankeudessa. _NEWLINE_Von Blom oli naimisissa vuodesta 1884 Katarina Basilovin (1862\xe2\x80\x931944) kanssa.'